ประกาศนายทะเบียนกลาง เรื่อง มอบหมายกิจการอันอยู่ในอำนาจหน้าที่ของนายทะเบียนกลาง (เพิ่มเติม)
ประกาศนายทะเบียนกลาง
ประกาศนายทะเบียนกลาง
เรื่อง
มอบหมายกิจการอันอยู่ในอำนาจหน้าที่ของนายทะเบียนกลาง
(เพิ่มเติม)[๑]
 

ตามที่นายทะเบียนกลางได้มีประกาศ ลงวันที่ ๑๙ มิถุนายน ๒๕๓๔
มอบหมายกิจการอันอยู่ในอำนาจหน้าที่ของนายทะเบียนกลางไว้แล้ว นั้น

โดยที่ในปัจจุบันปรากฏว่า มีผู้มายื่นคำขอรับใบอนุญาตประกอบการขนส่งระหว่างประเทศประเภทการขนส่งไม่ประจำทางต่อนายทะเบียนกลางเป็นจำนวนหลายราย
ประกอบกับนายทะเบียนกลางยังมิได้มอบหมายอำนาจหน้าที่ในส่วนที่เกี่ยวกับการปฏิบัติการดังกล่าวไว้ให้กับบุคคลใด
เป็นเหตุให้กิจการอันอยู่ในอำนาจหน้าที่ของนายทะเบียนกลางมีปริมาณเพิ่มมากขึ้นตามไปด้วย
ฉะนั้น
เพื่อให้การปฏิบัติราชการในการดำเนินการเกี่ยวกับการประกอบการขนส่งดังกล่าวเป็นไปด้วยความเรียบร้อย
เหมาะสม และสะดวกรวดเร็ว
จึงเห็นสมควรมอบหมายกิจการอันอยู่ในอำนาจหน้าที่ของนายทะเบียนกลางเป็นการเพิ่มเติม
อาศัยอำนาจตามความในมาตรา ๖ แห่งพระราชบัญญัติการขนส่งทางบก พ.ศ. ๒๕๒๒
นายทะเบียนกลางมอบหมายกิจการอันอยู่ในอำนาจหน้าที่ของนายทะเบียนกลางเฉพาะในส่วนที่เกี่ยวกับการประกอบการขนส่งระหว่างประเทศประเภทการขนส่งไม่ประจำทางไว้
ดังต่อไปนี้

ข้อ ๑ ให้รองอธิบดี (ฝ่ายบริหาร) กรมการขนส่งทางบกเป็นผู้ทำการแทนในส่วนที่เกี่ยวกับ
(๑)
การประกอบการขนส่งระหว่างประเทศประเภทการขนส่งไม่ประจำทางด้วยรถที่ใช้ในการขนส่งผู้โดยสารและรถที่ใช้ในการขนส่งสัตว์และสิ่งของ
ดังนี้
(ก) การออกใบอนุญาต
(ข) การต่อใบอนุญาต
(ค) การออกใบแทนใบอนุญาต
(ง) การกำหนดเงื่อนไขในใบอนุญาต
(จ) การบรรจุรถ
(ฉ) การเปลี่ยนรถใหม่แทนรถเก่า ตามมาตรฐานและหรือลักษณะเดิม
แล้วแต่กรณี
(ช) การถอนรถ
(ซ)
การลดจำนวนรถตามเงื่อนไขลงในกรณีที่ถอนรถโดยมิได้นำรถใหม่มาเปลี่ยนแทน
และการลดจำนวนรถตามเงื่อนไขลงในกรณีที่มิได้นำรถมาดำเนินการทางทะเบียนภายในระยะเวลาที่กำหนด
(ฌ) การเพิกถอนใบอนุญาต
(๒)
การอนุญาตให้ผู้ประกอบการขนส่งระหว่างประเทศประเภทการขนส่งไม่ประจำทางด้วยรถที่ใช้ในการขนส่งผู้โดยสารและรถที่ใช้ในการขนส่งสัตว์และสิ่งของ
นำรถที่จดทะเบียนในต่างประเทศมาใช้ประกอบการขนส่งในประเทศไทย ตามความในมาตรา ๒๖ วรรคแรก
แห่งพระราชบัญญัติการขนส่งทางบก พ.ศ. ๒๕๒๒

ข้อ ๒ ประกาศนี้ใช้บังคับตั้งแต่วันที่ ๒ เมษายน
พ.ศ. ๒๕๓๕


ประกาศ ณ วันที่ ๒ เมษายน ๒๕๓๕
บรรเทิง วัฒนศิริธรรม
นายทะเบียนกลาง













จารุวรรณ/แก้ไข
๓๐ สิงหาคม ๒๕๔๕

โชติกานต์/ปรับปรุง
๑๘ กุมภาพันธ์ ๒๕๕๘






[๑] ราชกิจจานุเบกษา
เล่ม ๑๐๙/ตอนที่ ๕๖/หน้า ๔๙๓๖/๒๘ เมษายน ๒๕๓๕